শ্বাপদ বর্গ
কর্ডাটা পর্বের স্তন্যপায়ী শ্রেণীর বৈচিত্রপূর্ণ মাংসভুক বর্গ (order Carnivora)। এদের সবাই যে মাংশ খায় তা নয়। যেমন বৃহৎ পান্ডা সম্পূর্ণ নিরামিষাশী, কেবল বাঁশ পাতা খেয়ে থাকে, আবার ভালুক, শেয়াল, খেঁকশিয়াল ইত্যাদি খাদ্যাভ্যাসের হিসাবে সর্বভুক। শ্বাপদ-দের একটি প্রধান বৈশিষ্ট্য হল কার্নাসাল নামে কাচির মত মাংস কাটতে পারে এমন দাঁত যেগুলি উপর নিচের পাটির কষের কাছে অবস্থিত কিন্তু ধারাল এবং ঘাঁজে ঘাঁজে ঢুকে যায়। কিন্তু পান্ডা ও আর্ড-উলফ ইত্যাদি কিছু প্রাণী শ্বাপদ হলেও তাদের কার্নাসাল দাঁত নেই। তাই শ্বাপদ হতে হলে কোন প্রাণীর নিজের কার্নাসাল দাঁত না থাকলেও তার পূর্বপুরুষের থাকলেই চলবে। শ্বাপদ বর্গকে দুটি বড় উপবর্গে ভাগ করা হয়েছেঃ বিড়ালের মত অর্থাৎ মার্জারপ্রতিম উপবর্গ এবং কুকুরের মত অর্থাৎ কুক্কুর প্রতিম উপবর্গ।